
<שינויים בתקציב לשנת 2014>
<היו"ר ניסן סלומינסקי:>
בוקר טוב. 
<יעקב ליצמן:>
אדוני היושב ראש, האם יש איזו סיבה שזבולון כלפה לא כאן ושהרחקתם אותו? איימת עליו ואמרת לו שאם הוא יבוא, הוא לא יכול להצביע. 

<איילת שקד:>
זבולון כלפה בסיור בעוטף עזה.

<יעקב ליצמן:>
למה פתאום הם בסיור? אם יש ועדה, סימן ששלחו אותי לסיור.

<איילת שקד:>
הוא בחר להיות בסיור.

<יעקב ליצמן:>
אני חושב להעביר את זה ישירות לוועדת האתיקה.

<היו"ר ניסן סלומינסקי:>
אני לא איימתי עליו ולא שום דבר.

<יעקב ליצמן:>
איומים כאן כל יום.

<היו"ר ניסן סלומינסקי:>
אני לא איימתי עליו.

<יעקב ליצמן:>
אני ראיתי שאתמול הוא התחיל לשאול למה ירד מארבעים לעשרים ואמרת לו לא. הוא פחד ולכן שתק.

<יעקב ליצמן:>
אני לא יודע. זבולון הוא האחרון שאתה יכול להגיד עליו שהוא מפחד.

<יעקב ליצמן:>
ממך הוא מפחד. שאלתי שאלה ואני רוצה תשובה. האם איימת על זבולון שלא יבוא לכאן?

<איילת שקד:>
ליצמן, על זבולון אי אפשר לאיים.

<יעקב ליצמן:>
אתם מסוגלים לעשות הכול.

<אברהם מיכאלי:>
אילת כאן וזה בסדר.

<סתיו שפיר:>
הצעה לסדר בבקשה.

<היו"ר ניסן סלומינסקי:>
בוקר טוב. אנחנו פותחים את ישיבת ועדת הכספים. הנושא הראשון שעל סדר היום הוא הרביזיות.

<יעקב ליצמן:>
לא קיבלתי תשובה על השאלה שלי.

<סתיו שפיר:>
חברים, אנחנו הגשנו אתמול רביזיות על מספר העברות תקציביות שיש להן משמעות חברתית עמוקה. קיצוץ של 125 מיליון שקלים בתקציב התחבורה הציבורית, קיצוץ לשנת 2014. דעו לכם שב-2013 היה קיצוץ של 14 אחוזים מהתקציב שניתן להם בבסיס. אחר כך אנחנו מתפלאים על ריבוי תאונות הדרכים, אחר כך אנחנו מדברים על התמודדות כנגד איומי החטיפה, אלה התקציבים שצריך להעביר ולהוסיף עליהם ולא לקצץ אותם. קיצוץ של 300 מיליון שקלים במשק המים, קיצוץ של 12 מיליון שקלים בסיוע למחוסרי דיור. זה רק חלק מההעברות שנדונו כאן. מה יש כאן ומי מקבל ממה שיש כאן? עשרים מיליון שקלים עוברים לחיזוק החוסן החברתי.

<היו"ר ניסן סלומינסקי:>
תקצרי. ביקשת הצעה לסדר.

<סתיו שפיר:>
ניסן, אתמול הוצאת אותי מהוועדה. לפחות תן לי לסיים את דבריי.

<יצחק כהן:>
בועז הגיע. אתה יכול להצביע.

<היו"ר ניסן סלומינסקי:>
אם זאת הצעה לסדר, אני מבקש שהיא תהיה הצעה לסדר. דקה.

<סתיו שפיר:>
אני מסבירה לחברי הוועדה על מה הם מצביעים.

<היו"ר ניסן סלומינסקי:>
לא. אל תסבירי לחברי הוועדה.

<סתיו שפיר:>
הם לא היו כאן אתמול. קארין לא הייתה כאן אתמול, אילת לא הייתה כאן אתמול, אחמד לא היה כאן אתמול.

אנחנו מצביעים על העברה של עשרים מיליון שקלים ליהודה ושומרון לחיזוק החוסן החברתי. נאמר לנו אתמול שזה מענק ביטחוני אבל משרד האוצר כתב לנו מפורשות - - -

<היו"ר ניסן סלומינסקי:>
ביקשת הצעה לסדר. בבקשה.

<סתיו שפיר:>
אני מסבירה לחברי הכנסת על מה הם מצביעים.

<היו"ר ניסן סלומינסקי:>
לא. אל תסבירי. זה לא התפקיד שלך.

<סתיו שפיר:>
זה בהחלט התפקיד שלי.

<יעקב ליצמן:>
אנחנו הולכים להצביע היום ואתה משתגע היום והולך להפריע לכל מילה שהיא אומרת.

<היו"ר ניסן סלומינסקי:>
אני לא משתגע. היא ביקשה הצעה לסדר. הצעה לסדר הוא לא נאום בחירות.

<יעקב ליצמן:>
תן לה לדבר שתי דקות.

<היו"ר ניסן סלומינסקי:>
אני נותן לה שתי דקות אבל לא מעבר לזה.

<סתיו שפיר:>
קטעת אותי לפני שעברה דקה. כל העיתונות מלאה היום בסיפורים על דילים פוליטיים שיש כאן בין מפלגות הקואליציה, דווקא מפלגות שהבטיחו לציבור שלהן פוליטיקה חדשה. הפוליטיקה לא צריכה להיות מלאה בדילים מלוכלכים. אם יש דיל כזה בין סיעות הקואליציה, בבקשה, פשוט תפרסמו אותו ואחר כך חברי הכנסת יצביעו מה שהם רוצים אבל תחשפו לציבור מהו הדיל, מה סוכם, כמה כסף עולה לציבור הישראלי חוק מע"מ, כמה כסף עולה לציבור הישראלי חוקים אחרים. פשוט תגידו. הסכמים קואליציוניים צריכים להיות חשופים. פשוט תגידו. אחר כך כאשר אנשים שואלים למה לא עבר שקל לנחל עוז, למה קוצץ תקציב הרשב"צים, למה לא עובר כסף לטיפול בטראומה בילדים בדרום,, למה לא עובר כסף לעובדים סוציאליים, למה לא מפצים את הסטודנטים שאיבדו את העבודה שלהם בקיץ ומנסים ללמוד בספיר או בבן גוריון בבאר שבע, ולמה לכל הדברים האלה אין כסף אבל לדברים אחרים יש, לפחות לציבור יהיו תשובות. אם אתם מסתירים את הדילים הפוליטיים שלכם ואם אתם מסתירים את סדרי העדיפויות האמיתית שלכם, כל המשחק הזה הוא משחק של בובות. יש גבול לחוצפה הזאת ויש גבול לעזות המצח שלכם כנגד הציבור הישראלי וכנגד חשיפת האמת.

ניסן, אני הייתי מצפה שהיום אתה תתנצל על איך שהתנהגת אתמול בוועדה ואנחנו נתחיל לנהל כאן דיון שהוא דיון אמיתי, דיון שמדבר במספרים הרציניים ולא רק עושה מסחרה פוליטית. זה מה שמצפה הציבור מוועדת הכספים.

<היו"ר ניסן סלומינסקי:>
תודה רבה. אראל, בבקשה.
<אראל מרגלית:>
בוקר טוב. אני רוצה לומר לכולם משהו ברצינות, קואליציה ואופוזיציה. אני חושב שאתמול בהעברות הכספים האלה שיש הרבה ויכוחים, והיו אתמול הרבה ויכוחים, יש דבר מרכזי אחד שנעדר בכל ההעברות הכספים של הרגע האחרון ואני הייתי מצפה מוועדת הכספים, מאתנו – דווקא היא הייתה מאוד קשובה לכל הנושא של הדרום, לכל הנושא של הפיצויים ולכל הנושא של האזרחים והעורף בתוך כל התהליך הזה – אבל בסופו של דבר תראה מה קרה לנו. אני הייתי מבקש שכאשר אנחנו עושים את העברות הכספים ברגע האחרון, שניתן לזה שיקול דעת רציני.

העברנו הרבה מאוד כספים למערכת הביטחון שזקוקה לכספים ואנחנו מבינים את זה. 

<יצחק כהן:>
תמשיך. העברנו כסף לבית יהודי.

<אראל מרגלית:>
כן. על העניין הזה ביקרנו, מבקרים ונמשיך לבקר. אבל דבר אחד מרכזי לא עשינו אתמול וזה שלא אמרנו שברגע שיש העברות כספים ויש עודפים, אולי אנחנו ניתן גיבוי יותר גדול לעורף. זה לא שאין מתווה. יש מתווה ומכיוון שדרשו מאתנו לאשר את המתווה כדי שנוכל להעביר את השמונים אחוזים מקדמה, שזה היה מאוד יפה, במקום חמישים אחוזים, דרשו מאתנו ברמה המשפטית לאשר את המתווה וכולנו אישרנו אותו. אבל כל אחד מאתנו הרגיש תסכול מאוד גדול על סך כל הסכום פחות או יותר שמועבר לעורף כחלק מהפיצוי. רבותיי, בואו נסתכל רגע. אנחנו מדברים כאן על מיליארדים שהוצאו בגין המלחמה או המבצע, איך שתקרא לזה. מתכננים להעביר משהו כמו 800-900 מיליון כאשר יש קרן של חמישה וחצי מיליארד. אנחנו מבקשים שיהיה עוד סכום מרכזי שהוועדה תקבע יחד עם משרד ממשלתי אחד או שניים על עוד סכום כמו מיליארד-מיליארד וחצי שקלים. שיהיה לפי ראות עין של הוועדה הזאת ושל האנשים המקצועיים שיכולים לתת לה את הגיבוי כדי לתת תמיכה נוספת לעורף העסקי והאזרחי ולא רק לביטחוני. זאת הצעתי.

<יעקב ליצמן:>
לא נותנים לוועדה לקבוע כלום.

<מיכל בירן:>
אראל, הצעה מצוינת.

<היו"ר ניסן סלומינסקי:>
אנחנו נתחיל בהעברות ואחר כך אני אתן תשובות.

<משה גפני:>
לפני שאתה מביא את ההעברות, יש לי בקשה. אתמול הייתה - לגבי העברה אחת בוודאי – מורת רוח גדולה. אני חושב שכל חברי הוועדה מרוגזים על העניין הזה. יכול להיות שאנחנו התחלנו.

<יצחק כהן:>
איזה מהם? תזכיר לי.

<משה גפני:>
אני הולך להגיד. יכול להיות שאנחנו התחלנו בזה אבל אחרי כן שתקנו. על זה גם כעס חבר הכנסת כלפה איש סיעתך. הוא ביקש לדעת למה הורידו מארבעים מיליון לעשרים מיליון. בהעברה הקודמת הכסף להתנחלויות ביהודה ושומרון עמד על ארבעים מיליון. למה זה ירד לעשרים מיליון? ביקשנו תשובה לשאלה הזאת ולא קיבלנו. לפי דעתי, כפי שאמר קודם ליצמן, חבר הכנסת כלפה עזב בגלל שהוא מרוגז.

<היו"ר ניסן סלומינסקי:>
לא.

<משה גפני:>
יכול להיות. אני לא נכנס לעניין אבל אני הלכתי לשאול אותו והוא אמר שהוא לא יודע תשובה. שאלתי אותו למה זה ירד בהעברה הזאת עליה הולכים להצביע מארבעים לעשרים מיליון. אתה יכול להגיד לנו למה? תגיד לנו למה.

<היו"ר ניסן סלומינסקי:>
אמרתי שאני אדבר אחר כך.

<משה גפני:>
למה אחרי? לפני.

<היו"ר ניסן סלומינסקי:>
היה כבר דיון.

<משה גפני:>
אבל לא קיבלנו תשובות.

<היו"ר ניסן סלומינסקי:>
מי שקיבל, קיבל. מי שלא קיבל, לא קיבל.

<משה גפני:>
אף אחד לא קיבל. גם חבר סיעתך לא קיבל.

<יעקב ליצמן:>
מתחילים היום כמו אתמול. היושב ראש מתחיל אתנו בדיוק כמו אתמול. הוא יקבל את זה יותר גרוע היום. אם הוא רוצה, הוא יקבל את זה יותר גרוע היום.

<משה גפני:>
למה הסכום ירד?

<היו"ר ניסן סלומינסקי:>
אני אסביר אבל לא עכשיו.

<סתיו שפיר:>
מה זה לא עכשיו?

<משה גפני:>
מה זה לא עכשיו?

<סתיו שפיר:>
אתם פשוט הולכים להצביע על כל דבר.

<משה גפני:>
למה זה ירד?

<היו"ר ניסן סלומינסקי:>
אנחנו מתחילים את הישיבה.

<יעקב ליצמן:>
אתה יכול להגיד שזה לא עניינכם, אבל אל תגיד לנו שתגיד אחר כך.

<היו"ר ניסן סלומינסקי:>
אני אמרתי שאני אדבר על זה אחר כך ואני אדבר על זה אחר כך.

<יצחק כהן:>
נעשה אחר כך סימפוזיון.

<יעקב ליצמן:>
אל תרגיז אותנו גם היום על הבוקר.

<סתיו שפיר:>
חברת הכנסת אילת שקד, אתם אמרתם לגבי ההעברה להתנחלויות לפני חודש שאתם לא מוכנים להעביר אותו אם לא יעבירו כסף לדרום. למה אתם שותקים עכשיו?
<טמיר כהן:>
פניות ממספר 157 עד 162.

<היו"ר ניסן סלומינסקי:>
מי בעד הרביזיה?

<סתיו שפיר:>
אני רוצה הצבעה שמית. אני רוצה למי החבר'ה האלה מעבירים כספים, החבר'ה ששאלו בקמפיין שלהם איפה הכסף. פשוט תענו. תגידו.

<היו"ר ניסן סלומינסקי:>
מי נגד הרביזיה?

<יעקב ליצמן:>
אתה משתולל כאן ואתה הבעיה של הוועדה ולא אף אחד אחר. אתה לא מדבר לעניין, תסלח לי, אתה מופרע, אתה לא מכבד את האנשים בשולחן כאן. תתחיל להתרגל, אנשי האופוזיציה הם גם בני אדם.

<היו"ר ניסן סלומינסקי:>
אמת.

<יעקב ליצמן:>
לא רק החברים שלך של יש עתיד.

<יצחק כהן:>
לא רק הקומבינות שלך.

<היו"ר ניסן סלומינסקי:>
מי בעד הרביזיה?

<יצחק כהן:>
הצבעה שמית.

<סתיו שפיר:>
הצבעה שמית

<היו"ר ניסן סלומינסקי:>
מי נגד?

הצבעה

בעד – מיעוט 

נגד – 8
הרביזיה לא התקבלה

<היו"ר ניסן סלומינסקי:>
הרביזיה לא התקבלה.

<משה גפני:>
יש כאן חמישה ל-יש עתיד.

<סתיו שפיר:>
אנחנו רוצים הצבעה שמית.

<יצחק כהן:>
כדאי לעשות הצבעות שמיות כי זה יפתור את הבעיה. הצבעה שמית.

<טמיר כהן:>
פניות 177 ו-178, הוצאות חירום אזרחיות.

<היו"ר ניסן סלומינסקי:>
מי בעד הרביזיה?

<יצחק כהן:>
עשרים מיליון הקומבינה?

<היו"ר ניסן סלומינסקי:>
הוא הקריא וחילקנו. 

<טמיר כהן:>
פניות מספר 177 ו-178, הוצאות חירום אזרחיות. עמוד 8 בחוברת.

<סתיו שפיר:>
זה שהם לא פירטו לאיזה רשומות.

<היו"ר ניסן סלומינסקי:>
מי בעד הרביזיה?

הצבעה

בעד – 5
נגד – 8
הרביזיה לא התקבלה

<סתיו שפיר:>
מי מחברי הכנסת יודע לאיזה רשויות הכסף עובר?

<יצחק כהן:>
יהודה ושומרון.

<היו"ר ניסן סלומינסקי:>
הרביזיה נפלה.

<אחמד טיבי:>
אדוני, אני אתמול לא הייתי ולא שאלתי להיכן הולך הכסף הזה.

<טמיר כהן:>
פניות ממספר 179 עד 181, המרכז למיפוי ישראל.

<היו"ר ניסן סלומינסקי:>
מי בעד הרביזיה?

הצבעה

בעד – 4
נגד – 8
הרביזיה לא התקבלה

<היו"ר ניסן סלומינסקי:>
הרביזיה נפלה.

<טמיר כהן:>
פניות מספר 183 עד 185, משרד ראש הממשלה.

<היו"ר ניסן סלומינסקי:>
מי בעד הרביזיה?

<סתיו שפיר:>
מצביעים כמו בובות. אתם יודעים על מה ההצבעה?

<משה גפני:>
איזה עמוד בחוברת?

<טמיר כהן:>
עמוד 15 בחוברת.

<היו"ר ניסן סלומינסקי:>
מי בעד הרביזיה?

<יצחק כהן:>
לא קיבלנו פירוט.

<היו"ר ניסן סלומינסקי:>
מי בעד הרביזיה?

הצבעה

בעד – 4
נגד – 8
הרביזיה לא התקבלה

<היו"ר ניסן סלומינסקי:>
הרביזיה נפלה.

<משה גפני:>
תצביעו, תצביעו. זה בסדר. אתם חוזרים בתשובה. אתמול הייתם בעד ההתנחלויות והיום אתם בעד שירותי דת. כל הכבוד.

<יצחק כהן:>
הכול למען האפס.

<סתיו שפיר:>
מעמד הבינים באלקנה אבל לא בשדרות, לא בתל אביב, לא בחיפה, לא באילת. הלוואי והייתם נלחמים כך על הדרום. הלוואי.

<טמיר כהן:>
פניות 188 עד 193, משרד הביטחון.

<משה גפני:>
באיזה עמוד?

<טמיר כהן:>
בעמוד 19.

<סתיו שפיר:>
הצבעת עכשיו על ההעברה להתנחלויות.

<יצחק כהן:>
בועז, הוא לא ייקח אותך לכנסת הבאה.

<בועז טופורובסקי:>
אתכם בכלל לא מעניין מה הצבעתם.

<היו"ר ניסן סלומינסקי:>
מי בעד הרביזיה?

<סתיו שפיר:>
יש קיצוץ בתחבורה הציבורית, קיצוץ במשק המים, 300 מיליון במשק המים אבל אין קיצוץ במועצות הדתיות ובהתנחלויות.

<היו"ר ניסן סלומינסקי:>
מי בעד הרביזיה?

<יצחק כהן:>
מי שמצביע מהאופוזיציה, שיעמוד.

<היו"ר ניסן סלומינסקי:>
הצבעה

בעד – 6
נגד – 8
הרביזיה לא התקבלה

<סתיו שפיר:>
נגד מעמד הביניים. נגד העניים.

<היו"ר ניסן סלומינסקי:>
הרביזיה נפלה.

<טמיר כהן:>
אלה הרביזיות.

<היו"ר ניסן סלומינסקי:>
הרביזיות נפלו.

<סתיו שפיר:>
אם חוק מע"מ לא עובר, אתם מחזירים את הכסף מההתנחלויות? 

<יצחק כהן:>
הרביזיות לא נפלו.

<משה גפני:>
לא נפלו. אתה הפלת אותן. 

<היו"ר ניסן סלומינסקי:>
הפניות אושרו.

אנחנו חוזרים לדיון על מע"מ אפס.

<יעקב ליצמן:>
אדוני היושב ראש, אתמול הובטח לי שאקבל תשובות. שאלתי אתמול כמה שאלות והבטיחו לי שאני אקבל היום את הנתונים לגביהם שאלתי אבל לא קיבלתי. אני יכול להצהיר כאן לפרוטוקול שמעולם האוצר לא העביר לי נתונים כפי שהוא הבטיח לי. 

<היו"ר ניסן סלומינסקי:>
אנחנו נפנה אליהם שוב.

<יעקב ליצמן:>
עכשיו השעה 10:30. עד 12:30 אני רוצה לקבל את הנתונים.

<אראל מרגלית:>
ענו לך מה זאת קבורה חילונית?

<יעקב ליצמן:>
לא. גם הם לא יודעים.

<היו"ר ניסן סלומינסקי:>
אנחנו עוברים לדיון בחוק מע"מ אפס.

<הישיבה ננעלה בשעה 10:25.>
